CELEX: 32022D1222
Language: mt
Date: 2022-07-12 00:00:00
Title: Deċiżjoni tal-Kunsill (UE) 2022/1222 tat-12 ta’ Lulju 2022 dwar il-pożizzjoni li għandha tittieħed f’isem l-Unjoni Ewropea fl-Assemblea tal-Unjoni Speċjali ta’ Liżbona

15.7.2022   
               
               
                  MT
               
               
                  Il-Ġurnal Uffiċjali tal-Unjoni Ewropea
               
               
                  L 188/142
               
            
         DEĊIŻJONI TAL-KUNSILL (UE) 2022/1222
         tat-12 ta’ Lulju 2022
         dwar il-pożizzjoni li għandha tittieħed f’isem l-Unjoni Ewropea fl-Assemblea tal-Unjoni Speċjali ta’ Liżbona
         IL-KUNSILL TAL-UNJONI EWROPEA,
         Wara li kkunsidra t-Trattat dwar il-Funzjonament tal-Unjoni Ewropea, u b’mod partikolari l-Artikolu 207, flimkien mal-Artikolu 218(9) tiegħu,
         Wara li kkunsidra l-proposta mill-Kummissjoni Ewropea,
         Billi:
         
                     (1)
                  
                  
                     L-Unjoni Ewropea (‘l-Unjoni’) hija Parti Kontraenti tal-Att ta’ Ġinevra tal-Ftehim ta’ Liżbona dwar id-Denominazzjonijiet ta’ Oriġini u l-Indikazzjonijiet Ġeografiċi (1) (l-“Att ta’ Ġinevra”), li daħal fis-seħħ fis-26 ta’ Frar 2020. Skont l-Artikolu 21 tal-Att ta’ Ġinevra, il-Partijiet Kontraenti tiegħu huma membri tal-Unjoni Speċjali (‘l-Unjoni ta’ Liżbona’) maħluqa bil-Ftehim ta’ Liżbona għall-Protezzjoni tad-Denominazzjonijiet tal-Oriġini u r-Reġistrazzjoni Internazzjonali tagħhom. Skont l-Artikolu 22(2)(a)(iii) tal-Att ta’ Ġinevra, l-Assemblea tal-Unjoni ta’ Liżbona għanda temenda r-Regolamenti skont l-Att ta’ Ġinevra.
                  
               
                     (2)
                  
                  
                     Id-dħul fis-seħħ tal-Att ta’ Ġinevra kixef il-ħtieġa li jiġu kkunsidrati emendi għar-Regolamenti Komuni skont il-Ftehim ta’ Liżbona u l-Att ta’ Ġinevra (‘ir-Regolamenti Komuni’) sabiex jiġu simplifikati u razzjonalizzati l-proċeduri skont is-Sistema ta’ Liżbona għar-Reġistrazzjoni Internazzjonali tad-Denominazzjonijiet ta’ Oriġini u l-Indikazzjonijiet Ġeografiċi (is-‘Sistema ta’ Liżbona’), inkluż bil-għan li tingħata aktar ċarezza lill-utenti tas-Sistema ta’ Liżbona.
                  
               
                     (3)
                  
                  
                     Waqt l-Assemblej Ġenerali tal-Organizzazzjoni Dinjija tal-Proprjetà Intellettwali (WIPO) mill-14 sat-22 ta’ Lulju 2022, l-Assemblea tal-Unjoni ta’ Liżbona ser tiġi mistiedna tadotta emendi għar-Regolamenti Komuni.
                  
               
                     (4)
                  
                  
                     Fir-raba’ sessjoni tiegħu, li saret f’Ġinevra mill-14 sas-16 ta’ Ġunju 2022, il-Grupp ta’ Ħidma dwar l-Iżvilupp tas-Sistema ta’ Liżbona (il-“Grupp ta’ Ħidma ta’ Liżbona”) irrakkomanda lill-Assemblea tal-Unjoni ta’ Liżbona l-adozzjoni ta’ diversi emendi għar-Regolamenti Komuni, kif proposti mis-Segretarjat tad-WIPO u modifikati mill-Grupp ta’ Ħidma ta’ Liżbona.
                  
               
                     (5)
                  
                  
                     Emenda proposta għar-Regola 7(4)(a) tar-Regolamenti Komuni tiżgura li l-modifiki li jikkonċernaw ir-Regola 5(2) biss għandhom ikunu soġġetti għall-ħlas tat-tariffa speċifikata fir-Regola 8(1)(ii) fir-rigward tat-trasferiment ta’ denominazzjoni ta’ oriġini mill-Ftehim ta’ Liżbona għall-Att ta’ Ġinevra. Dak l-adattament jiffaċilita l-adeżjoni tal-Istati li huma parti għall-Ftehim ta’ Liżbona għall-Att ta’ Ġinevra.
                  
               
                     (6)
                  
                  
                     Emenda proposta għar-Regola 8(1)(ii) tar-Regolamenti Komuni tillimita t-tariffi għal diversi modifiki mressqa fl-istess talba għal CHF 800. Dak jagħmel is-Sistema ta’ Liżbona aktar attraenti, filwaqt li jippreserva s-sostenibbiltà finanzjarja tagħha.
                  
               
                     (7)
                  
                  
                     Emenda proposta għar-Regola 9(1)(c) tar-Regolamenti Komuni tiċċara li l-prinċipju ġenerali stabbilit fihom japplika għar-rifjuti kollha li jingħataw f’konformità mar-Regola 9(1)(b), li jenħtieġ li tinqara flimkien mar-Regola 9(1)(c).
                  
               
                     (8)
                  
                  
                     L-emendi proposti għar-Regola 15(1)(i) u (ii) tar-Regolamenti Komuni jissimplifikaw il-proċedura li tikkonċerna t-talba għad-dħul ta’ modifika ppreżentata lill-Uffiċċju Internazzjonali tal-WIPO.
                  
               
                     (9)
                  
                  
                     It-tħassir propost tar-Regola 15(1)(vi) u l-emenda proposta għar-Regola 16(2) tar-Regolamenti Komuni jiżguraw li, f’każ ta’ rtirar ta’ rinunzja marbuta mar-Regola 6(1)(d), li tikkonċerna irregolarità fir-rigward ta’ rekwiżit ibbażat fuq notifika magħmula skont r-Regola 5(3) jew (4), jew fuq dikjarazzjoni magħmula skont l-Artikolu 7(4) tal-Att ta’ Ġinevra, il-ħlas tat-tariffa għal modifika ma jibqax meħtieġ. Fil-każ ta’ rinunzja skont ir-Regola 6(1)(d), l-irtirar tar-rinunzja ser ikun soġġett għall-korrezzjoni tal-irregolarità.
                  
               
                     (10)
                  
                  
                     L-emendi proposti għar-Regolamenti Komuni jenħtieġ li jidħlu fis-seħħ fl-1 ta’ Jannar 2023, u jenħtieġ li jissimplifikaw u jirrazzjonalizzaw il-proċeduri skont is-Sistema ta’ Liżbona u jipprovdu aktar ċarezza lill-utenti tagħha, li huwa fl-interess tal-utenti, tal-benefiċjarji u tal-partijiet interessati tas-sistema ta’ Liżbona fl-Unjoni.
                  
               
                     (11)
                  
                  
                     Għaldaqstant, jenħtieġ li l-Unjoni tappoġġa l-adozzjoni ta’ dawk l-emendi.
                  
               
                     (12)
                  
                  
                     Barra minn hekk, filwaqt li ħa nota tal-pożizzjonijiet espressi mid-delegazzjonijiet fir-raba’ sessjoni tal-Grupp ta’ Ħidma ta’ Liżbona fir-rigward tar-Regola 5(4) tar-Regolamenti Komuni, u bħala parti mill-konklużjonijiet tal-laqgħa tal-Grupp ta’ Ħidma, il-Presidenza stiednet lid-delegazzjoni tal-Unjoni tippreżenta proposta bil-miktub fi żmien debitu għal konsiderazzjoni ulterjuri fis-sessjoni li jmiss tal-Grupp ta’ Ħidma.
                  
               
                     (13)
                  
                  
                     Jixraq li tiġi stabbilita l-pożizzjoni li għandha tittieħed f’isem l-Unjoni fl-Assemblea tal-Unjoni ta’ Liżbona,
                  
               ADOTTA DIN ID-DEĊIŻJONI:
         
            Artikolu 1
            Il-pożizzjoni li għandha tittieħed f’isem l-Unjoni fil-laqgħa tal-Assemblea tal-Unjoni ta’ Liżbona fil-qafas tal-Assemblej Ġenerali tad-WIPO mill-14 sat-22 ta’ Lulju 2022 għandha tkun ta’ appoġġ tal-adozzjoni ta’ emendi għar-Regolamenti Komuni kif jinsabu fit-taqsima 1 tal-Anness għal din id-Deċiżjoni.
            Ir-rappreżentanti tal-Unjoni jistgħu jaqblu wkoll dwar modifiki għall-emendi proposti, dment li dawn ma jibdlux is-sustanza b’mod sinifikanti.
            Bi tħejjija għas-sessjoni li jmiss tal-Grupp ta’ Ħidma ta’ Liżbona, l-Unjoni għandha tippreżenta proposta bil-miktub lis-Segretarjat tad-WIPO li tissuġġerixxi emendi għar-Regola 5 tar-Regolamenti Komuni, kif tinsab fit-taqsima 2 tal-Anness għal din id-Deċiżjoni.
         
         
            Artikolu 2
            Din id-Deċiżjoni għandha tidħol fis-seħħ fid-data tal-adozzjoni tagħha.
         
         
            Magħmul fi Brussell, it-12 ta’ Lulju 2022.
            
               
                  Għall-Kunsill
               
               
                  Il-President
               
               Z. STANJURA
            
         
         
            (1)  Id-Deċiżjoni tal-Kunsill (UE) 2019/1754 tas-7 ta’ Ottubru 2019 dwar l-adeżjoni tal-Unjoni Ewropea mal-Att ta’ Ġinevra tal-Ftehim ta’ Liżbona dwar id-Denominazzjonijiet ta’ Oriġini u l-Indikazzjonijiet Ġeografiċi (ĠU L 271, 24.10.2019, p. 12).
      
      
         
            ANNESS
            
               Taqsima 1:
            
            EMENDI PROPOSTI għar-Regolamenti Komuni skont il-Ftehim ta' Liżbona għall-Protezzjoni tad-Denominazzjonijiet ta' Oriġini u r-Reġistrazzjoni Internazzjonali tagħhom u għall-Att ta' Ġinevra tal-Ftehim ta' Liżbona dwar id-Denominazzjonijiet ta' Oriġini u l-Indikazzjonijiet Ġeografiċi
            kif irrakkomandati mill-Grupp ta' Ħidma tad-WIPO dwar l-Iżvilupp tas-Sistema ta' Liżbona għall-adozzjoni mill-Unjoni ta' Liżbona fil-qafas tal-Assemblej Ġenerali tad-WIPO 2022:
            Fl-intestatura, "kif huma fis-seħħ fit-8 ta' Diċembru 2021" huwa ssostitwit bi "kif huma fis-seħħ fl-1 ta' Jannar 2023".
            
               Kapitolu II
            
            
               Applikazzjoni u Reġistrazzjoni Internazzjonali
            
            
               Regola 7
            
            Dħul fir-Reġistru Internazzjonali
            
               Implimentazzjoni tal-Artikoli 29(4) u 31(1) tal-Att ta' Ġinevra
            
            Fir-Regola 7(4), is-subparagrafu (a) huwa sostitwit b’dan li ġej:
            
                        “(a)
                     
                     
                        Jekk Stat li jkun parti għall-Att tal-1967 jirratifika l-Att ta' Ġinevra, jew jaderixxi miegħu, għandhom japplikaw ir-Regoli 5(2) sa (4) mutatis mutandis fir-rigward ta' reġistrazzjonijiet internazzjonali jew denominazzjonijiet ta' oriġini effettivi skont l-Att tal-1967 fir-rigward ta' dak l-Istat. Il-Bureau Internazzjonali għandu jivverifika mal-Awtorità Kompetenti kkonċernata kwalunkwe modifika li trid issir, fid-dawl tar-rekwiżiti tar-Regoli 3(1) u 5(2) sa (4), għall-fini tar-reġistrazzjoni tagħhom skont l-Att ta' Ġinevra, u għandu jinnotifika lill-Partijiet Kontraenti l-oħra kollha li huma parti għall-Att ta' Ġinevra bir-reġistrazzjonijiet internazzjonali li jkunu saru. Il-modifiki li jikkonċernaw ir-Regola 5(2) għandhom ikunu soġġetti għall-ħlas tat-tariffa speċifikata fir-Regola 8(1)(ii).”.
                     
                  
               Regola 8
            
            Tariffi
            
               Ammont tat-tariffi
            
            Fir-Regola 8(1), il-punt (ii) huwa sostitwit b'dan li ġej:
            
                        “(ii)
                     
                     
                        tariffa għal modifika waħda ta' reġistrazzjoni internazzjonali3 - 500
                        tariffa komplementari għal modifika/i addizzjonali ppreżentata/i fl-istess talba 300”
                     
                  In-nota 3 f'qiegħ il-paġna hija sostitwita b’dan li ġej:
            
               
                           “3
                           
                        
                        
                           Għal reġistrazzjoni internazzjonali li tirreferi għal żona ġeografika li tinsab f'pajjiż l-anqas żviluppat (LDC), f’konformità mal-listi stabbiliti min-Nazzjonijiet Uniti, it-tariffa titnaqqas għal 50 fil-mija tal-ammont preskritt (ittondjat għall-eqreb ċifra sħiħa). F'każ bħal dan, it-tariffa tammonta għal 500 frank Żvizzeru għal reġistrazzjoni internazzjonali li tirreferi għal żona ġeografika ta' oriġini li tinsab f'LDC, għal 250 frank Żvizzeru għal modifika waħda ta' reġistrazzjoni internazzjonali li tirreferi għal żona ġeografika ta' oriġini li tinsab f'LDC, u għal 150 frank Żvizzeru għal tariffa komplementari għal modifika/i addizzjonali ppreżentata/i fl-istess talba. Dan it-tnaqqis fit-tariffi ser japplika tliet snin wara d-dħul fis-seħħ tal-Att ta' Ġinevra.”.
                        
                     
            
               Kapitolu III
            
            
               Rifjut u Azzjonijiet Oħra fir-Rigward tar-Reġistrazzjoni Internazzjonali
            
            
               Regola 9
            
            Rifjut
            
               Notifika lill-Bureau Internazzjonali
            
            Fir-Regola 9(1), is-subparagrafu (c) huwa ssostitwit b'dan li ġej:
            
                        “(c)
                     
                     
                        Sakemm l-Awtorità Kompetenti msemmija fis-subparagrafu (a) ma turix il-kuntrarju, in-notifika ta' reġistrazzjoni internazzjonali msemmija fis-subparagrafu (b) għandha titqies li tkun waslet għand l-Awtorità Kompetenti 20 jum wara d-data indikata fin-notifika.”.
                     
                  
               Regola 15
            
            Modifiki
            
               Modifiki Permissibbli
            
            Ir-Regola 15(1) hija emendata kif ġej:
            
                        1.
                     
                     
                        Il-punt (i) huwa sostitwit b'dan li ġej:
                        
                                    “(i)
                                 
                                 
                                    modifika tal-benefiċjarji li tikkonsisti miż-żieda jew mit-tħassir ta' benefiċjarju wieħed jew iżjed, jew modifika tal-ismijiet jew tal-indirizzi tal-benefiċjarji jew tal-persuna fiżika jew tal-entità ġuridika msemmija fl-Artikolu 5(2)(ii) tal-Att ta' Ġinevra”;
                                 
                              
                  
                        2.
                     
                     
                        Jitħassar il-punt (ii).
                     
                  
                        3.
                     
                     
                        Jitħassar il-punt (vi).
                     
                  
               Regola 16
            
            Rinunzja tal-Protezzjoni
            
               L-irtirar ta' Rinunzja
            
            Ir-Regola 16(2) hija emendata kif ġej:
            Is-subparagrafu (a) huwa sostitwit b'dan li ġej:
            
                        “(a)
                     
                     
                        L-Awtorità Kompetenti tal-Parti Kontraenti tal-Oriġini jew, fil-każ tal-Artikolu 5(3) tal-Att ta' Ġinevra, il-benefiċjarji jew il-persuna fiżika jew l-entità ġuridika msemmija fl-Artikolu 5(2)(ii) ta' dak l-Att jew l-Awtorità Kompetenti tal-Parti Kontraenti tal-Oriġini, tista' tirtira kwalunkwe rinunzja, inkluż rinunzja skont ir-Regola 6(1)(d), kollha kemm hi jew parti minnha, fi kwalunkwe ħin, soġġett għall-korrezzjoni tal-irregolarità fil-każ ta' rinunzja skont ir-Regola 6(1)(d).”
                     
                  
               Taqsima 2:
            
            Linja gwida li għandha tittieħed fil-proposta bil-miktub li tissuġġerixxi emendi għar-Regola 5 tar-Regolamenti Komuni:
            
               Kapitolu II
            
            
               Applikazzjoni u Reġistrazzjoni Internazzjonali
            
            
               Regola 5
            
            Ir-Rekwiżiti li jikkonċernaw l-Applikazzjoni
            Fir-Regola 5, jitħassar il-paragrafu (4).
            Ġustifikazzjoni:
            It-tħassir propost tar-Regola 5(4) tar-Regolamenti Komuni (Applikazzjoni Regolata mill-Att ta' Ġinevra – Firma u/jew Intenzjoni għall-Użu) huwa ġġustifikat peress li r-rekwiżit tal-firma huwa diġà ssodisfat u vverifikat fiż-żmien tal-applikazzjoni inizjali għar-reġistrazzjoni. Ir-rekwiżiti biex tiġi ddikjarata l-intenzjoni li tintuża u li jiġi eżerċitat kontroll fuq l-użu jiksru l-elementi kostitwenti tad-denominazzjonijiet ta' oriġini jew tal-indikazzjonijiet ġeografiċi. Id-denominazzjonijiet ta' oriġini u l-Indikazzjonijiet ġeografiċi huma protetti kontra kwalunkwe użu li jikser l-ispeċifikazzjonijiet rikonoxxuti, anki jekk il-prodotti kkonċernati ma jiġux kummerċjalizzati fil-pajjiż fejn jinqabad l-użu frawdolenti. Barra minn hekk, ir-reġistrazzjoni internazzjonali tagħhom neċessarjament tippresupponi l-kontroll tal-użu tagħhom fil-Parti Kontraenti li minnha joriġinaw.